አሜሪካ በኤርትራ መንግሥት ላይ የቪዛ ማዕቀብ ልትጥል እንደምትችል ገለጸች
አሜሪካ በኤርትራ መንግሥት ላይ የቪዛ ማዕቀብ ልትጥል እንደምትችል በመግለጽ አስጠነቀቀች፡፡ዋሽንግተን ፖስትና ሌሎች የአሜሪካ ታዋቂ ጋዜጦች እንደዘገቡት፣ አሜሪካ በኤርትራ መንግሥት ባለሥልጣናትና ዜጎች ላይ የጉዞ ማዕቀብ (የቪዛ ማዕቀብ) ለመጣል የምትገደደው፣ ከአሜሪካ የሚባረሩ ኤርትራውያንን የኤርትራ መንግሥት ለመቀበል ፈቃደኛ ባለመሆኑ ነው፡፡የአሜሪካ የአገር ውስጥ ደኅንነት መሥሪያ ቤት ቃል አቀባይ ዴቪድ ላፓን ባለፈው ሳምንት ለጋዜጠኞች እንደተናገሩት፣ ኤርትራን ጨምሮ በአራት አገሮች ላይ የቪዛ ማዕቀብ እንዲጣል ለውጭ ጉዳይ ሚኒስቴር (ስቴት ዲፓርትመንት) በደብዳቤ ጥያቄ ቀርቧል፡፡ቃል አቀባዩ የአገሮችን ስም በወቅቱ ይፋ ባያደርጉም ዋሽንግተን ፖስት ምንጮቹን በመጠቀም ኤርትራ አንደኛዋ አገር መሆኗን አስታውቋል፡፡በኤርትራ ላይ ከሚጣለው የጉዞ ማዕቀብ በተጨማሪ በአሜሪካ ሕጋዊ የመኖሪያ ፈቃድ የሌላቸው ኤርትራውያን፣ አሜሪካ ከአገር ማስወጣት እንደምትጀምር አስታውቃለች፡፡የኤርትራ መንግሥት ዜጎቹን በአስገዳጅ የውትድርና አገልግሎት ውስጥ በማስገባት፣ ሰብዓዊ መብቶችን በመርገጥና ዜጎችን በእስርና በግርፋት በማሰቃየት በተባበሩት መንግሥታት ድርጅት (ተመድ) የሚታወቅ መሆኑን የገለጸው ዘገባው፣ አሜሪካ ይህንን እየተገነዘበች ኤርትራውያንን ከአገር እንዲወጡ ለማድረግ መወሰኗ ግልጽ አለመሆኑን ጠቁሟል፡፡የኤርትራ መንግሥት በዜጎቹ ላይ በሚፈጽመው ግፍ ምክንያት በርካታ ኤርትራውያን አገራቸውን ጥለው ወደ ኢትዮጵያና ወደተለያዩ የአውሮፓ አገሮች በመሰደድ ላይ መሆናቸው ይታወቃል፡፡እ.ኤ.አ. ከ2014 እስከ 2016 ብቻ ከ95 ሺሕ በላይ ኤርትራውያን የሜዲትራኒያን ባህር አቋርጠው አውሮፓ መግባታቸውን መረጃዎች ያመለክታሉ፡፡አሜሪካ በኤርትራ መንግሥት ላይ የጉዞ ማዕቀብ እንደምትጥል ይፋ የሆነው ባለፈው ሳምንት ሲሆን፣ ባለፈው ዕትም ኤርትራ በተመድ የተጣለባትን ማዕቀብ በመጣሷ የመንግሥታቱ ድርጅት የፀጥታው ምክር ቤት አጣሪ ቡድን ለመላክ መወሰኑን መዘገባችን  ይታወሳል፡፡ኢትዮጵያ በተመድ የፀጥታው ምክር ቤት ያገኘችውን ተለዋጭ አባልነት መቀመጫ ተጠቅማ፣ በኤርትራ ላይ የተጣለው ማዕቀብ ጥብቅ ቁጥጥር እንዲደረግበት ጫና በማድረጓ የተገኘ ውጤት እንደሆነ እየተነገረ ነው፡፡በተመድ የሚላከው ቡድን ኤርትራ ማዕቀቡን መጣሷን ካረጋገጠ የተጣለባት ማዕቀብ ተጠናክሮ ሊቀጥል እንደሚችል፣ እንዲሁም አሜሪካ የጉዞ ማዕቀቡን በአገሪቱ ባለሥልጣናት ላይ ከጣለች በፀጥታው ምክር ቤት ኤርትራ በከፍተኛ ባለሥልጣናት ተወክላ ራሷን መከላከል እንዳትችል ያደርጋል፡፡